Diari Oficial de la Generalitat Valenciana


Sumari del DOGV 7027, del 20-05-2013 (2013/4912)

Notificació de la sentència dictada en el juí verbal número 1496/2011.
----------------------------------------------------------------------

### Dades del document

Número de DOGV
:   7027

Data del DOGV
:   20-05-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/4912


Organisme emissor
:   Jutjat de Primera Instància Número 4 de Castelló de la Plana

Tipus de document
:   Edicte

Notificació de la sentència dictada en el juí verbal número 1496/2011. [2013/4912]  
En este procediment de juí verbal de trànsit número 1496/2011, seguit a instàncies del Consorci de Compensació d'Assegurances contra Dragnici Costinel Julian, s'ha dictat la sentència, que literalment diu el següent:  
«Sentència número 65/2013  
Castelló de la Plana, 12 de març de 2013.  
Víctor Calatayud Chollet, magistrat jutge del Jutjat de Primera Instància número 4 de Castelló de la Plana, he vist estes actuacions de juí verbal número 1496/2011, promogudes pel Consorci de Compensació d'Assegurances, representat i dirigit per l'advocacia de l'Estat, contra Gragnici Costinel Julian (declarat en rebel·lia), amb base en els següents:  
  
Antecedents de fet  
Primer. Pel Consorci de Compensació d'Assegurances es va presentar, el 26 de setembre de 2009, demanda arreglada a les prescripcions legals, i s'exercita acció de repetició contra Gragnici Costinel Julian, per conducció sense assegurança obligatòria de responsabilitat civil, en la qual, amb base en els fets i raonaments jurídics que es van estimar procedents al cas, va sol·licitar que es dicte sentència en la qual, de conformitat amb la pètita de la demanda, es condemne el demandat a pagar al Consorci de Compensació d'Assegurances la suma de 2.782,14 euros, més els interessos legals des de la interpel·lació judicial i les costes.  
Segon. Admesa a tràmit la demanda, mitjançant decret de data 17 d'abril de 2012, es va acordar donar a les actuacions la tramitació previnguda per al juí verbal de conformitat amb l'article 250 de la Llei d'Enjudiciament Civil, en relació amb l'article 437 i concordants de la mateixa Llei Processal Civil.  
Tercer. De conformitat amb l'article 443 de la Llei d'Enjudiciament Civil i concordants, la vista a què van ser citades les parts s'ha celebrat el 12 de març de 2013, i compareix únicament la part actora, per la qual cosa ha sigut declarat en rebel·lia processal.  
Rebut el pleit a prova, es van practicar les admeses, amb el resultat que consta en acta i es va registrar el resultat de la vista en suport apte per a la gravació i reproducció del so i de la imatge d'acord amb l'article 187 de la Llei d'Enjudiciament Civil. En la tramitació d'este procediment s'han observat totes les prescripcions legals, excepte les relatives a terminis.  
  
Fonaments de dret  
Primer. A l'empara del dret de repetició reconegut en l'article 11 de la Llei sobre Responsabilitat Civil i Assegurança en la Circulació de Vehicles de Motor, el Consorci de Compensació d'Assegurances exercita acció de repetició contra Gragnici Costinel Julian, en reclamació de 2.782,14 euros.  
Esta pretensió es funda en el fet que el dia 4 de desembre de 2012, aproximadament sobre les 14.45 hores, el vehicle model A-8, matrícula CS-6714-AG, conduït pel seu propietari Francisco Javier Martínez Sánchez, circulava per la carretera N-340, sentit València, quan a l'altura del km 980,500, terme municipal de Castelló de la Plana, el turisme Citroën Visa 11E, matrícula CS-4641-O, conduït per Gragnici Costinel Julian, propietat de Junc Stefan, que es trobava circulant en eixe moment pel carril dret de l'esmentada N-340, en el mateix sentit de marxa, sense efectuar cap senyal, va procedir a realitzar un gir a l'esquerra per a incorporar-se al camí Enriera, amb la qual cosa es va interposar en el camí de l'A-8 i va provocar una forta col·lisió.  
Com a conseqüència de l'accident l'A-8 va patir danys per import de 3.732,14 euros.  
El Citroën Visa no tenia assegurança obligatòria, raó per la qual el senyor Martínez Sánchez va procedir a reclamar al Consorci de Compensació d'Assegurances i va aconseguir un acord extrajudicial, i el Consorci li va pagar la suma de 3.732,14 euros.  
El Consorci va procedir a reclamar extrajudicialment a Gragnici, qui va pagar la quantitat de 950,00 euros, i queden per pagar els 2.782,14 euros reclamats.  
En prova de tot el que s'afirma en la demanda, s'adjunta a esta:  
  
- Còpia de l'atestat confeccionat per l'Agrupació de Trànsit de la Guàrdia Civil.  
- Consulta efectuada pel Consorci de Compensació d'Assegurances a la Direcció General de Trànsit relativa a l'A-8.  
- Consulta de la història asseguradora del vehicle causant de l'accident.  
- Informe pericial emés per la companyia Pelayo Mutua de Seguros en relació amb l'Audi.  
- Informe pericial de danys emés pel Gabinete Peritaciones Blasco, SL.  
- Justificant d'ingrés efectuat pel Consorci de Compensació d'Assegurances al perjudicat en el compte corrent per este designat.  
  
- Còpia del preacord aconseguit.  
- Certificació de l'incompliment de l'acord de fraccionament de pagament aconseguit amb el demandat.  
- Certificació emesa pel director del Consorci de Compensació d'Assegurances, de data 6 de febrer de 2009, acreditativa de l'import abonat al perjudicat.  
- Burofax remés al demandat.  
- Demanda de procés monitori dirigida contra Gragnici Costinel Julian, providència d'admissió a tràmit, i interlocutòria d'arxiu dictada per no haver sigut possible localitzar el demandat.  
Segon. Contra l'acció exercitada per la part actora, el demandat s'ha limitat a una actitud passiva, per la qual cosa ha sigut declarat en rebel·lia. Situació que com s'exposa en la sentència de l'Audiència Provincial València, Secció Octava, de 7 de juny de 2005: «no suposa ni l'aplanament del demandat o renúncia a l'oposició, com tampoc l'admissió dels fets constitutius de la pretensió, que alliberaria l'actor de la càrrega de provar els que servisquen de suport a la seua demanda, de manera que el promotor del procés ha de desenrotllar l'activitat probatòria que entenga necessària perquè la seua acció arribe a bon terme. La vigent Llei d'Enjudiciament Civil, seguint la doctrina jurisprudencial abans exposada, arreplega en l'article 496.2 els dits principis, al dir que la declaració de rebel·lia no serà considerada com a aplanament ni com a admissió dels fets de la demanda, excepte els casos en què la llei expressament dispose el contrari». No obstant això, com es detalla en la sentència de l'Audiència Provincial de Las Palmas, Secció Segona, de 16 d'octubre de 1998: «[...] també ha de dir-se que situant-se voluntàriament el demandat en eixa còmoda posició processal, l'exigència d'un rigor excessiu en les provances de l'actor, no resulta equitatiu ja que, precisament per eixa actitud de contrapart, el demandant es veu privat dels habituals mitjans probatoris de major entitat (absolució de posicions del demandat, confrontació de lletres, etc...)».  
  
Atés el que s'exposa i a la vista del voluntari i indolent procedir del demandat, que ha adoptat una conducta d'absoluta passivitat davant de la present reclamació, així com la documental adjunta a l'escrit de demanda que no ha sigut impugnada, les declaracions dels agents de la Guàrdia Civil autors de l'atestat, del conductor de l'A-8 i del pèrit autor de l'informe adjunt unit a la demanda com a document 5, han de tindre's per certs els fets de la demanda.  
Tercer. Provats els danys en quantia de 3.732,14 euros, la seua indemnització pel Consorci de Compensació d'Assegurances, la falta d'assegurament del vehicle conduït pel demandat, que aquells són imputables a la negligent conducta de Gragnici Costinel Julian, el qual va infringir les regles de diligència o atenció i precaució establides en els articles 28 i 33 i següents de la Llei sobre Trànsit, Circulació de Vehicles de Motor i Seguretat Viària, text articulat aprovat per Reial Decret Legislatiu 339/1990, de 2 de març, així com en els articles 74 i 84 i següents del Reglament General de Circulació, pertoca, en aplicació de l'esmentat 11 de la Llei sobre Responsabilitat Civil i Assegurança en la Circulació de Vehicles de Motor, la condemna del demandat a pagar al Consorci de Compensació d'Assegurances el que resta per satisfer.  
  
Quart. Segons resulta de l'article 1101 del Codi Civil, queda subjecte a indemnització dels danys i perjuís causats el que contravinguera el tenor de l'obligació contreta per incórrer en morositat en el seu compliment; mora que comença a tenor del precedent article 1100, des de l'exigència judicial o extrajudicial de la prestació pel creditor. Atesa l'obligació en el pagament d'una quantitat de diners, aquella indemnització s'identifica per l'article 1108 del mateix cos legal, per al cas de mora, amb la quantia dels interessos convinguts i en defecte d'estos amb l'interés legal. De la conjunta aplicació dels tres preceptes esmentats es desprén que les quantitats que per esta sentència es declaren degudes produiran l'interés legal des de la data de presentació de la demanda i s'incrementarà en dos punts el mencionat rèdit des de la data de la present resolució fins a la seua completa execució, tal com establix l'article 576 de la Llei d'Enjudiciament Civil.  
  
Quint. D'acord amb el que disposa l'article 394.1 de la Llei d'Enjudiciament Civil, les costes processals s'imposen a Gragnici Costinel Julian per haver sigut estimades en la seua integritat les pretensions del Consorci de Compensació d'Assegurances.   
Sext. De conformitat amb l'actual redacció donada a l'apartat 1 de l'article 455 de la Llei d'Enjudiciament Civil, la present resolució no és susceptible d'apel·lació per no superar la quantia de la demanda la suma de 3.000 euros.  
Dispositiva  
Estime íntegrament la demanda interposada pel Consorci de Compensació d'Assegurances contra Gragnici Costinel Julian, i condemne el demandat que pague al Consorci de Compensació d'Assegurances la quantitat de dos mil set-cents huitanta-dos euros amb catorze cèntims (2.782,14 €), més interessos produïts des de la interpel·lació judicial. Tot això amb la condemna expressa a costes al demandat.  
  
Notifiqueu la present resolució a les parts, i feu-los saber que en contra no pot interposar-se cap recurs.  
Publicació. Donada, llegida i publicada ha sigut l'anterior sentència per qui la subscriu, mentres celebrava audiència pública el dia de la data, de la qual cosa jo, el secretari, en done fe.»  
I atés que el demandat esmentat, Dragnici Costinel Julian, es troba en parador desconegut, expedisc este edicte a fi que li valga de notificació de forma deguda.  
  
Castelló de la Plana, 13 de març de 2013.- El secretari judicial: Jesús Mario Abad Gallego.